Diari Oficial de la Generalitat Valenciana


Sumari del DOGV 4651, del 16-12-2003 (2003/13380)

ACORD de 24 de setembre de 2003, de la Comissió Territorial d'Urbanisme de Castelló, relatiu a la modificació puntual número 16 de les normes subsidiàries de planejament del municipi de Viver.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4651

Data del DOGV
:   16-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13338


Data del document
:   24-09-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Viver
    * pla d'urbanisme

ACORD de 24 de setembre de 2003, de la Comissió Territorial d'Urbanisme de Castelló, relatiu a la modificació puntual número 16 de les normes subsidiàries de planejament del municipi de Viver. [2003/F13000]
  
Vist l'expedient relatiu a la modificació puntual número 16 de les normes subsidiàries de planejament del municipi de Viver, i de conformitat amb els següents,
  
Antecedents
  
Primer. El Ple de l'Ajuntament de Viver, en sessió de 24 d'abril de 2003, va acordar exposar al públic la modificació, la qual cosa es va dur a terme mitjançant anuncis publicats en el periòdic Mediterráneo de 3 de juny de 2003 i en el Diari Oficial de la Generalitat Valenciana de 20 de maig de 2003. Transcorregut el període d'informació al públic, durant el qual no es van formular al·legacions, el Ple va aprovar provisionalment la modificació en sessió de 30 de juny de 2003.
  
L'expedient de modificació va tenir entrada en el Servei Territorial d'Urbanisme el 14 de juliol de 2003. Mitjançant escrit de 15 de juliol de 2003 el Servei Territorial d'Urbanisme va sol·licitar de l'ajuntament la remissió dels projectes amb la diligència de la seua aprovació municipal. El 23 de juliol del 2003 es va remetre la documentació de la modificació degudament diligenciada.
  
Segon. El projecte consta de memòria i plànols.
  
Tercer. L'objecte de la modificació consisteix en l'ajust de l'alineació i la variació del traçat d'un xicotet tram d'un carrer en el sòl urbà del municipi de Viver, les vigents normes subsidiàries de planejament del qual van ser aprovades definitivament el 10 de maig de 1990. La modificació afecta exclusivament a la qualificació urbanística dels terrenys afectats, en els qual una part que estan actualment qualificats com a superfície edificable en zona residencial passen a ser superfície dotacional pública de xarxa viària, i viceversa. En concret, amb la modificació 270,90 metres quadrats de sòl qualificat com edificable en zona residencial 1 (ZR1) passen a ser sòl dotacional viari, mentre que 221,50 metres quadrats de sòl passen de dotacional viari a edificable amb la mateixa qualificació, amb la qual cosa es produeix un increment de 50,40 metres quadrats de sòl dotacional.
  
El projecte de modificació justifica l'alteració en els termes següents:
  
«Els més de 12 anys de vigència de l'actual planejament han fet necessària la realització d'una sèrie de modificacions, a fi de possibilitar l'adaptació, interpretació i aplicació del contingut de les determinacions del planejament i motivades per tal de fer viable i més àgil el seu desenvolupament i adequada gestió.
  
És de particular interés per a aquesta zona l'obertura i urbanització definitives d'aquest tram de vial en prolongació del carrer de Toscal, a fi de delimitar i tancar lateralment l'illa edificable, connectant el carrer de Toscal amb el semicarrer, l'eix de la qual delimita el sòl urbà per l'orientació sud, a fi de donar accés a les parcel·les que cauen en aquell costat de l'illa.
  
La nova ubicació i el traçat del vial simplificarà, agilitzarà i economitzarà notablement la seua obertura i urbanització en funció de la configuració parcel·lària i de la topografia del terreny existents.
  
Al seu torn amb aquesta nova ubicació del carrer, la cessió de l'àmbit vial es produeix directament entre les propietats afectades, i queden adequadament configurades les parcel·les per a ser edificables sense necessitat de cap actuació de reparcel·lació i poden desenvolupar-se directament i seqüencialment pel règim d'actuacions aïllades.
  
Tot això redunda en fer més àgil el desenvolupament urbanístic de la zona d'acord amb les previsions i execució del planejament.
  
Així mateix, no hi ha cap actuació urbanística ni edificatoria prèvies que puguen quedar condicionades per aquesta modificació.»
  
Les normes subsidiàries de planejament de Viver es van aprovar definitivament el 10 de maig de 1990.
  
Quart. No s'han sol·licitat informes sectorials.
  
Fonaments de dret
  
Primer. La tramitació de la present modificació puntual del les normes subsidiàries de planejament de Viver ha sigut correcta, de conformitat amb el que estableixen els articles 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU), com també en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segon. La documentació està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.
  
Tercer. La modificació puntual de les normes subsidiàries de planejament de Viver que ara s'examina comporta la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà, com és el cas del traçat de les alineacions viàries, s'emmarca clarament dins de la discrecionalitat del planejament urbanístic, i en tals casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb d'altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el que els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen. D'aquesta manera, i en aquest punt, la intervenció autonòmica haurà de limitar-se a un control de legalitat.
  
En el cas que ens ocupa, la modificació no vulnera cap precepte legal, implica un increment de sòl dotacional i disminució de sostre edificable i, a més, sembla prou justificada en criteris de racionalitat i millor satisfacció de l'interés públic, per la qual cosa pot afirmar-se que l'administració municipal ha exercit la seua potestat discrecional de planejament dins dels límits propis d'aquesta potestat.
  
Correspon, per tant, aprovar definitivament la modificació.
  
Quart. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a aprovar definitivament els instruments de planejament de municipis de menys de 50.000 habitants, això de conformitat amb el que estableixen els articles 9.1 i 10.a) del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en relació amb els articles 3.1 i 9 del Reglament Orgànic i Funcional de la Conselleria de Territori i Habitatge, aprovat pel Decret 119/2003, d'11 de juliol.
  
Per raó del que s'ha exposat, la Comissió Territorial d'Urbanisme de Castelló acorda:
  
Aprovar definitivament la modificació puntual número 16 de les normes subsidiàries de planejament de Viver, relativa a canvi d'alineació en un vial en el sòl urbà.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant del conseller de Territori i Habitatge, sense perjudici d'utilitzar qualsevol altre recurs que es considere oportú.